open-index/open-wikipedia-markdown huggingface dataset:
Toppen Bech

**Ellen Åse Bech Langballe**, kjent som **Toppen Bech**, (1939–2024) var en norsk journalist, redaktør, forfatter og programleder som var ansatt i NRK i over 20 år. Hun mest kjent fra dokumentarserien *[[Herskapelig]]* og underholdningsprogrammet *[[Frokost-TV]]*. 

## Journalistikk
Bech begynte som vikar i *[[Aftenposten]]* i 1959 og var journalist der de neste ti årene, med kortere studieavbrudd. Etter dette jobbet hun fire år som forlagsredaktør i Den Norske bokklubben der hun bygget opp Bokklubbens Barn. Deretter var hun sjefredaktør i *[[Alle Kvinners Blad|Alle kvinner]]* fra 1974 til 1978. Etter dette fulgte fire år i Sverige med periodiske studier, før hun returnerte til Norge og NRK i 1984. I NRK har hun vært programleder for TV-programmer som *[[Unnskyld at jeg spør]]*, *[[Den blå timen]]*, *[[Frokost-TV]]* og dokumentarserien *[[Herskapelig]]*. Hun ble for alvor kjent da hun overtok roret i *[[Frokost-TV]]* i 1986, først sammen Knut Bjørnsen, så med Brita Blomquist, og senere Terje Sølsnes.Hun var også i en periode programleder i radioprogrammet *[[Nitimen]]*. I 2002 reiste hun til Rwanda for å lage dokumentarfilmen *Barnelandet Rwanda*, som ble vist på NRK samme år.

## TV-oversikt
* 1984: *[[Unnskyld at jeg spør]]*
* 1984–1991: *[[Frokost-TV]]* (gjesteprogramleder fra 1984, fast fra 1986 til 1991)
* 1985–1986: *[[Den blå timen (TV-program)|Den blå timen]]*
* 1991–1994: *[[Signaturen]]* (en av flere programledere)
* 1994: *Magiske Kenya* (dokumentarfilm)
* 1995–1996: *[[Toppen en time]]*
* 1995–1997: *[[Brød, vin og siesta]]*
* 1997–2006: *[[Herskapelig]]*

## Forfatterskap
Bech var også forfatter og skrev blant annet bøkene *Magiske Kenya* og *Vandringer i Spania, Herskapelige Norge, Et hus fullt av drømmer* og *Mormor Farmor*. Hun var siden slutten av 1990-årene særlig opptatt av å hjelpe mennesker til å føle seg trygge i sosiale sammenhenger og ga i 2008 ut en bok kalt *Skikk og bruk i en ny tid*.

## Verv (utvalg)
Toppen Bech var Norges første kvinnelige russepresident. Hun satt en årrekke i styret i Kreftforeningen og engasjerte seg i mer enn tretti år i å støtte *Matare Youth Soccer Association,* et sosialt tilbud til barna i Mathareslummen i Nairobi.

## Kongens fortjenstmedalje i gull
I 2007 ble hun tildelt Kongens fortjenstmedalje i gull for sin rolle som kulturformidler i folkeopplysningens tjeneste.

## Familie
Toppen Bech var opprinnelig fra Oslo, der hun vokste opp i Husebygrenda. Hun var datter av tidligere skattedirektør Syver Fagernæs og Edel Fagernæs. 

Hun giftet seg med Alexander N. Bech i 1961. Ekteskapet oppløst. Hun giftet seg på nytt med tidligere Hydro-direktør Håkon Langballe og bosatte seg i Rygge i Østfold. 

Hun var mor til advokat Alexandra Bech Gjørv og Nicolai Bech, samt søster til tidligere regjeringsadvokat Sven Ole Fagernæs.

## Referanser


## Eksterne lenker
* 
*  Historien om Toppen (NRK, 2002)
Sagefossen kraftverk (Gloppen)

**Sagefossen kraftverk** er et  vannkraftverk i Hyen i Gloppen kommune i Vestland.

Kraftverket er et elvekraftverk og utnytter et fall på 61 meter mellom Storfjorden og Krokstadvatnet. Storfjorden er regulert mellom 125 og 123 moh.

Installert effekt er 10,1 MW fra en francisturbin. Årsproduksjon er 45 GWh.

Kraftverket er eid av Sogn og Fjordane Energi. Det startet produksjonen i 1986.

## Referanser


## Kilder
* 
* NVE vannkraftdatabase
* SFE
Skogheim kraftverk

**Skogheim kraftverk** er et  vannkraftverk i Vestredalen i Hyen i Gloppen kommune i Vestland.

Kraftverket utnytter et fall på 354 meter mellom Storevatnet og Emhjellevatnet. Storevatnet er regulert mellom 478 og 458 moh.

Installert effekt er 7,8 MW fra en francisturbin. Årsproduksjon er 37 GWh.

Kraftverket startet produksjonen i 1987. Det er eid av Sogn og Fjordane Energi.

## Referanser


## Kilder
* 
* NVE vannkraftdatabase
* SFE
Seletøy

**Seletøy** er utstyr som legges over en hest eller annet trekkdyr for å fordele belastningen med å dra lass, enten det er av kjerre- eller sledetype. Seletøy brukes også ved travkjøring.

Seletøyet legges på hesten før grimen med munnbitt (hodelag) og tømmene.

## Beskrivelse
Seletøyet har en polstret pute av filt og med lær ytterst som ligger rundt halsen på hesten foran skulderpartiet, vanligvis i kombinasjon med avstivere av tre. Bak det går et par lærremmer rundt hesten på tvers ved skulder- og hoftepartiet. Den forreste skal ligge over skulderbladene, der det er plassert puter for å fange opp loddrette belastninger. Disse er koplet med langsgående remmer som går rundt dyret om lag midtveis oppe på bog og lår. For å holde tverremmene på plass, er også koplet til en rem som går fra klaven til halen hvor den ender i en løkke rundt denne. Alle remmene er utstyrt med spenner, vanligst av messing, for tilpasning til den enkelte hesten selen skal sitte på. I praksis er tilpasningsjobben så nøye at hver hest har sitt eget seletøy gjennom hele sitt liv som arbeidsdyr.

I remkrysset ved skulderen er en forsterkning som tjener som feste for et par jernbøyler som stikker ca. 10&nbsp;cm. vannrett ut. Skjækene har firkantede hull tilpasset bøylene, og disse festes med selepinner.

## Forskjellige utgaver

Det vanlige seletøyet har tradisjonelt vært arbeidsseler, men til lettere bruk finnes lettere utgaver av seletøy der lærremmene er tynnere og smalere og noe av polstringen er forenklet. I Norge har det tradisjonelt blitt brukt tre typer:
* **Bogtresele** har et bogtre liggende over bogen og hjelper til å fordele vekten av lasset. Denne formen for seletøy har vært den vanligste i Norge, og har vært brukt til kjøring av tunge lass som tømmer. For ekstra tunge lass brukes bogtre sammen med en stoppet lærpute, en komte
* **Komtesele** er som en bogtresele, men med bare komten. En slik sele brukes på lettere lass der bogtreet ikke er nødvendig
* **Bringesele** har hverken bogtre eller komte, men en bred sele over bringa på hesten. Denne formen for seletøy brukes til lette vogner, slik som en sulky til travløp, og til tyngre firhjulsvogner, som maratonvogner. Dette kalles da en maratonsele.

Ellers i Europa har en sele der bogtre og komten er montert som en enkelt ring- eller kraveformet polstret klave.

Til begravelser, parader og lignende utstyres seletøy med feste for fjærbusker og annen utsmykning. Lær og spenner blir her holdt skinnende blanke. Fargen på fjærbusken markerer anledningen; til gravferd er det tradisjonelt alltid svart.

## Eksterne lenker
*
Microsoft Office PowerPoint

**Microsoft Office PowerPoint**, også kalt **Microsoft PowerPoint**, er et dataprogram som kan benyttes for å lage bildepresentasjoner vist på en dataskjerm eller projisert på et lerret. Det har blitt en defacto standard for presentasjoner og brukes utstrakt både i næringslivet og til undervisning. I dette programmet kan man lage, redigere og vise fremvisninger og presentasjoner for lysbildefremvisninger. I tillegg til tekst og bilder, kan man også bruke mediefiler som lyd og video. På denne måten blir det en multimediapresentasjon. 

Programmet finnes både for Microsoft Windows og Mac OS. Ifølge Microsoft lages det over 30 millioner presentasjoner i PowerPoint hver dag. Opprinnelig var PowerPoint et selvstendig produkt, men regnes nå mer som en del av Microsoft Office.

Programmet ble laget av Robert Gaskins og Dennis Austin og ble lansert 20. april 1987.

## Eksterne lenker
*
Åskåra kraftverk

**Åskåra kraftverk** er et  vannkraftverk i Bremanger kommune i Sogn og Fjordane. 

Det består av 
* Åskåra 1 kraftverk 
* Åskåra 2 kraftverk.
Nicolas Anelka

**Nicolas Sebastian Anelka** (født 14. mars 1979 i Le Chesnay) er en tidligere fransk fotballspiller spilte 53 kamper og scoret 15 mål for .

Han startet i Paris Saint-Germain som juniorspiller, men i en alder av 17 år ble han kjøpt av Arsenal FC for £500&nbsp;000. I 1998–99 ble han kåret til PFA Young Player of the Year, og etter sesongen dro han til Real Madrid for £22.3m.

I Real Madrid hadde han en dårlig sesong, og dro deretter tilbake til moderklubben Paris Saint-Germain for £20m. Han spilte der en sesong før han gikk på utlån til Liverpool FC. Manchester City hentet ham for £12m etter sesongen. Der var han i tre sesonger og scoret 38 mål.

I januar 2005 gikk han til Fenerbahçe for £7m . Sommeren 2006 gikk han til Bolton Wanderers for £8m. Januar 2008 gikk han til Chelsea FC for 15m pund.
Med disse summene var Anelka tidenes dyreste spiller, en totalsum på 85 millioner pund.

Nicolas Anelka fikk problemer da han gikk fra Arsenal til Real Madrid. Han fikk en meget dårlig sesong, og ble ikke veldig mye bedre da han gikk til moderklubben PSG. Sommeren 2006 snudde karrieren hans igjen da han gikk til Bolton Wanderers, og ble straks i gode gamle formen. Anelka gikk så til Chelsea, og han kom inn som innbytter under Mesterligafinalen i 2008 mot Manchester United og tok det straffesparket i straffesparkkonkurransen som Edwin van der Sar reddet.

Men så snakket han stygt om landslagssjef Raymond Domenech, og ble ifølge Avisa Nordland sendt hjem under VM i fotball 2010. Dagen etter meldte Sarpsborg Arbeiderblad at medspillerne nektet å trene for å støtte ham.

Så spilte han litt i Kina, Italia og India (som spillende trener i Mumbai City) før han la opp.

## Referanser


## Eksterne lenker
* 
* 
* 
*  Nicolas Anelka – Fédération Française de Football
*  Profil på LFChistory.net
Bodø Hardcore Festival

**Bodø Hardcore Festival** (BHCF) er en musikkfestival fundert på punken sin «gjør-det-selv» ideologi. Festivalen begrenser seg ikke til noen bestemt musikksjanger. Begrepet «hardcore» henviser mer til den «harde kjerne», de som er kompromissløse i forhold til å stille opp gratis og gjøre ting selv.

## Historie
Bodø Hardcore Festival ble arrangert for første gang i et øvingslokale på Langstranda rett ved Bodø lufthavn i 1999. Ifølge initiativtakerne til festivalen var ideen «å arrangere en musikkfestival fundert på idealisme og autonomi, solid plassert på grasrota». Festivalen er gratis, har fri alder og har flat struktur.

På slutten av 70-tallet kom punken til Norge, og Bodø var da kjent for å ha ett av de mest aktive miljøene. Nevnes bør Hjertesvikt A/S, Mitti skritti, Rognan handballag, fanzinen Gakk og samlekassetten Null Problem. Det er naturlig å se framveksten av en ny epoke i (hardcore) punken i Bodø på 90-tallet i lys av det fundamentet som ble lagt på 1970 og -80-tallet.

På 90-tallet sto band som Extrem Exem, Stopp Alt, AD-14 og Nagasaki sentralt. Musikken utviklet seg gradvis fra prototypisk hardcore pønk til å inkludere innslag av andre musikkstiler, på samme tid som «gjør-det-selv»-idealene og idealismen ble enda tydeligere. Bandene viste en form for kompromissløshet som musikkmiljøet i Bodø aldri hadde vært vitne til før; blant annet takket bandet The Spectacle nei til å være med på NRK sin storsatsing Lydverket og flere andre tilbud om intervju fra massemedia. Plutselig ble Bodø Hardcore, med en flora av ulike band, et miljø som ble kjent for hele undergrunns-Norge.

Bodø Hardcore Festival nummer to ble arrangert på «Hovedscenen Sinus», hvor den har holdt hus siden. Festivalen ble utvidet til to dager, og var økonomisk støttet av Bodø kommune. Etter hvert ble også Kulturhuset Gimle innlemmet i festivalen. Diverse andre lokaler rundt i Bodø by har også blitt brukt. Festivalen har vokst i både tid og rom år etter år, og de siste årene virker det som at disse rammene har begynt å stabilisere seg. 

I 2007 gav Pure Filth og Smart Patrol Records ut en DVD-film som dokumenterer festivalen sin historie.

I 2009 slapp artisten Joddski singelen «Laisa det opp». På singelen bidrar også Bodøartistene Magnus Eliassen og Torsha. Teksten til låten beskriver et nachspiel som fant sted under Bodø Hardcore Festival natt til 25. november 2007. Nachspielet ble også omtalt av Avisa Nordland og NRK Nordland.

Den 19. november 2009 ble Bodø Hardcore Festival tildelt «Venneprisen 2009» av Kulturhusets venner.

## Band og artister som har spilt på festivalen

## Relaterte artikler
*X Rockeklubb
*Hardcore punk

## Eksterne lenker
*
Skåk

**Skåk**, flertallsform **skjæker**, kan ha forskjellige utforminger:
# en u- formet bøyle (egentlig en åk- kopling) som fester et trekkdyr til en slede, eller
# langsgående dragstenger fra en kjerre, trille, karjol,sulky eller annet hestekjøretøy på hjul, eller
# tilsvarende for en skikjelke eller pulk.

Sjækenes primære oppgave er å overføre trekkraften, men deltar også i styring og bremsing.

Den som trekker er utstyrt med seletøy som lettvint kan kobles til skjækene.


fil:Ardennes horse.jpg|Ardennerhest med skjæker.
fil:Bundesarchiv Bild 183-B15084, Russland, bei Minsk, Pferdeschlitten im Schnee.jpg|Hest med skjæker i snøen.
Fil:Uphill Sleigh Ride.jpg|En fjording er festet til sleden med skjæker.
Bjørn Jervås

**Bjørn Jervås** (1962–2014) var en musiker bosatt i Bodø. Han startet med musikk i 1977; hovedsakelig punkrock. Hans siste band, Manna ga ut Norges første norskpråklige reggaealbum *Salma* (Smart Patrol Records). 

I 1976 flyttet Jervås til Helsingfors, Finland med familien. Under et besøk samme år i sin mors hjemland, Tyskland, stiftet han første bekjentskap med punkrock, og begynte å lære seg instrumentet bassgitar. I 1977 hadde han konsert i Helsingfors med sitt første band.

I 1977 begynte han i tillegg å høre mye på reggae, noe som også fikk stor betydning. Da sommeren kom i 1979, var han tilbake i Bodø, og samme år startet han og klassekameraten Petter «Pogo» Taranger bandet Hjertesvikt A/S. Da konverterte Jervås til gitar. I 1982 ble også Thor Erik Høiskar med i bandet. Jervås var en drivkraft i rockemiljøet i Bodø gjennom tre tiår og spilte i:

* Hjertesvikt A/S
* Snowcats
* Karaoke Kids
* Irie Darlings
* Busta Ofte
* Manna

I tillegg var han med i flere andre prosjekt, som Big Bam Boo (coverlåter av 1-2-6 i reggaeversjoner), Rognan Håndballag og 20th Century Propeths. I tillegg jobbet han mye med hiphop-gruppen Tungtvann. I januar 2010 stilte Jervås opp som medlem i koret Team Joddski i TV 2-produksjonen Det store korslaget.

Jervås var i mange år (styremedlem fra starten i 1979) med i styret av Bodø rockeklubb, og han startet nåværende X Rockeklubb i  1997. I tillegg arbeidet han som leder for avdeling Nord i Norsk Rockforbund.

Når det gjelder reggae, var Bjørn Jervås veteran i Norge. Jervås var også med sitt daværende band, Irie Darlings på Jamaica i 1994 og spilte inn et album. Dette var etter at en single – "Babylon Fall", utgitt på det jamaicanske selskapet High Times hadde nådd 11.-plass på X-News "Top Twenty". Dette albumet var produsert av Earl Chinna Smith, gitarist bl.a i The Wailers og Melody Makers.

Ved siden av musikken tok Jervås utdannelse i Forsvaret, der han jobbet som befal i 9 år. Fra 1996 arbeidet han med vanskeligstilt ungdom. Han var også bidragsyter og konsulent på flere bokutgivelser om 2. verdenskrig.

Jervås døde etter lengre tids sykdom i 2014.

## Referanser
Curtiss SB2C Helldiver

**Curtiss SB2C Helldiver** var et amerikansk stupbombefly utviklet og produsert under andre verdenskrig av Curtiss-Wright for den amerikanske marine. SB2C ble kalt "The Beast", eller "Son of a Bitch, 2nd Class" etter sin betegnelse, og ble aldri populær blant mannskapene fordi det var lite manøvrerbart, men flytypen ble allikevel den mest suksessfulle allierte stupbomberen under den andre verdenskrig i form av resultater.

SB2C Helldiver fikk sin ilddåp 11. november 1943 da de fra hangarskipet USS Bunker Hill angrep den japanske basen på Rabaul, Ny-Guinea.

## Varianter

Prototypen **XSB2C-1** fløy første gang 18. desember 1940. Flyet skulle vise seg å ha svært mange tekniske problemer, og den første produksjonsvarianten **SB2C-1** var ikke ferdig før i juni 1942 og flyet var først operativt i desember samme år. I 1943 ble de første **SB2C-3** levert (SB2C-2 ble bare bygget som prototype og aldri satt i produksjon), og i 1944 **SB2C-4** som var den mest tallrike varianten. Den siste varianten var **SB2C-5**.

En variant av Helldiver ble også produsert for United States Army Air Force under betegnelsen **A-25 Shrike**.

## Spesifikasjoner

## Eksterne lenker
* Wings Palette-fargelegging
Eksistens

:*Annen betydning: [[Eksistens (matematikk)]]*
**Eksistens** er i vanlig forståelse den verden som vi er oppmerksom på gjennom våre sanser, og at den eksisterer uavhengig av dem. I akademisk filosofi har ordet en mer spesialisert betydning og blir kontrastert med det vesentlige, essens, som spesifiserer ulike former for eksistens foruten forskjellige forhold for identitet for objekter og egenskaper. Filosofer har undersøkt spørsmål som «Hva eksisterer?»; «Hvordan kan vi vite?»; «I hvilken grad er sansene våre pålitelige i henhold til eksistensen?»; og «Hva er meningen, om noen, til påstanden om eksistensen av kategorier, ideer, og abstraksjoner?»

Ontologien er den filosofiske undersøkelsen av værens vesen, eksistensen eller virkeligheten generelt, foruten også de grunnleggende kategoriene til væren og deres forbindelser. Ontologien er tradisjonelt listet som en del av metafysikk, en hovedgren innenfor filosofi, og behandler spørsmål som angår hvilke eksistenser som eksisterer eller som kan bli sagt å eksistere, og hvordan slike eksistenser kan bli gruppert, relatert innenfor et hierarki, og gruppert videre i henhold til likheter og forskjeller. En livlig debatt innenfor dette feltet er den pågående diskusjon om eksistens av Gud.

Epistemologi eller erkjennelsesteori undersøker sannhetens kriterier, og definerer de primære eller opphavelige sannheter som er akseptert i undersøkelsen av kunnskap. Det første er eksistens. Det er knyttet til enhver analyse. Det er selvinnlysende, en væren som *[[a priori]]* og kan ikke betviles ettersom en person som gjør innvendinger til eksistensen må underforstått akseptere eksistensen som en premiss.

Materialisme hevder at det eneste som eksisterer er materie, at alle ting er sammensatt av materiale, og alle fenomener, inkludert bevissthet, er resultatet av materielle vekselvirkninger.

Begrepet eksistens ble første gang diskutert av Descartes, som hadde et positivistisk verdensbilde. Han mente at våre erfaringer og sanseinntrykk beviste vår eksistens. Hans mest kjente postulat var: «Je pense, donc je suis» (jeg tenker, altså er (eksisterer) jeg). 

Allerede hos Platon og Aristoteles finner vi ulike eksistensielle verdensbilder. Mens Platon hevdet at våre erfaringer var å betrakte som skyggebilder av virkeligheten, mente Aristoteles at virkeligheten var slik som vi oppfattet den gjennom sansene. 

Grunnlaget for moderne filosofi ble lagt av Søren Kierkegaard som introduserte eksistensialismen. Mange av de mest anerkjente moderne filosofene tilhører denne retningen: Michel Foucault, Martin Heidegger, Jean-Paul Sartre med flere.

Ifølge Kierkegaard er subjektiv eksistens det viktigste for mennesket, at mennesket må oppdage noe som det kan tro på, men denne oppdagelsen må også være slik at den får subjektet til å tro at det eksisterer. Å være et *selv*﻿﻿ er å være noe som forholder seg til seg selv, mente Kierkegaard. Ikke en ting, men en relasjon. Dette selvforholdet kjennetegnes ved valg, man må velge seg selv og dette selvet skal velges med inderlighet og lidenskap.

## Referanser


## Se også
* Ontologi
Serge Poliakoff

**Serge Poliakoff** (født i Moskva 8. januar 1900, ikke i 1906 som noen legender forteller, død i Paris i 12. oktober 1969) var en av de viktigste medlemmene av École de Paris.

Han flyktet fra den russiske revolusjonen i 1917, først til Konstantinopel og så til Paris i 1923, hvor han oppholdt seg mesteparten av livet. Han begynte å studere maleri mens han jobbet som musiker. Han ble student ved Académie Forchort og Académie de la Grande Chaumière i Paris i 1929, og dro til London i 1935, hvor han studerte ved Slade School of Art.

I begynnelsen produserte han variasjoner av akademiske tradisjoner og figurative motiver som nakne kvinner, hus, trær og så videre. Etter 1935 begynte han å tilnærme seg den abstrakte kunsten, farve mot farve uten noen figurativ kontekst. En innflytelse mot denne retningen var Vasilij Kandinskij, som han møtte etter sin gjenkomst til Paris. Delaunay lærte ham å sette pris på den følelsesmessige kvaliteten innen farvebruk, og vekket en interesse hos ham for simultane kontraster.

En annen viktig kilde for Poliakoffs billedsprog var billedhuggeren Otto Freundlich med sine kurvede farveformkomposisjoner. Poliakoff utviklet en svært individuell uttrykksform innen det abstrakte maleri, og arrangerte forskjellige farvefelter ved siden av hverandre. Han foretrakk i stor grad brunlige og grålige farvetoner på 1940-tallet, men etter 1950-tallet førte han paletten videre, og inkluderte lyse kontrastfarvetoner. I sitt livs høst forlot Poliakoff den polykrome paletten og vendte tilbake til monokrome farver og jordfarver.

## Referanser
Kovalent binding

**Kovalente bindinger** (også kalt *elektronparbindinger*, eller *elektronbindinger*) er bindinger mellom atomer som bygger på oktettregelen, hvor alle atomer ønsker åtte elektroner i ytterste skall. Edelgassene har fullverdige skall, og reagerer dermed ikke på slik måte med andre stoffer (de er lite reaktive). For å oppnå fullverdige ytre skall deler atomene elektroner seg i mellom. Dette skjer oftest med like atomer eller de som ligger nær hverandre i periodesystemet.

## Eksempel
To oksygenatomer skal slå seg sammen og lage oksygengass (som har molekylformel O2). Oksygen har seks elektroner i ytterste skall, L-skallet, og hvert oksygenatom trenger to elektroner ekstra for å oppfylle åtteregelen. Oksygenets mest stabile form blir derfor de to sammenslåtte atomene.

Og den heter da upolar kovalent binding.

## Dipolare kovalente bindinger
På samme måte som med kovalente bindinger går atomene også her sammen om å dele på elektroner, den eneste forskjellen er at elektronparet oppholder seg nærmere den ene siden av molekylet enn den andre. Dette gjør at den ene siden (som trekker mest på elektronparet) oppnår sterkere negativ ladning, og vi får to forskjellige ladde poler.

## Eksempel
Det mest vanlige stoffet for oss mennesker inneholder nettopp en slik dipolar kovalent binding. Stoffet heter vann og består av to hydrogenatomer og ett oksygenatom. Molekylet har formelen H2O. Her trekker oksygenatomet mer på elektronparene enn det hydrogenatomene gjør, derfor blir oksygen den negative polen i vannmolekylet og hydrogen blir den positive polen.

Det som skaper forskjellen mellom upolar kovalent og polar kovalent binding er grunnstoffenes elektronegativitet som avgjør hva slags bindingstype som gjelder mellom atomene.
Årdalstangen

**Årdalstangen** er et tettsted og administrasjonssenteret i Årdal kommune, som er Sogns tredje mest folkerike kommune.

Tettstedet har  innbyggere per 1. januar , men er klart mindre enn kommunens andre industristed Øvre Årdal innerst ved Årdalsvatnet 12&nbsp;km lenger øst.

## Industri
På Årdalstangen finnes utskipningshavn for Hydro Aluminium/Årdal Verk. Norsk Hydro har et karbonverk (produksjonsanlegg for anodekull), laboratorium og administrasjonsbygg her. Ved administrasjonsbygget ligger det gamle gruvekontoret til fra Årdals første bedrift, smelteverket for kobbergruvene i Fardalen.

## Overnattingstilbud
På Årdalstangen ligger Klingenberg hotell og Tangen pensjonat.

## Kirke og runestein
Årdal kirke, en langkirke fra 1867 i gammel stavkirkestil og med 400 sitteplasser, står på Årdalstangen. Utenfor kirken står en to meter høy runestein.

## Bildegalleri

Fil:Klingenberg hotell, Årdalstangen - no-nb digifoto 20151020 00194 NB MIT FNR 03062.jpg|Klingenberg hotell på Årdalstangen fotografert mellom 1939 og 1949. Bildet tilhører Nasjonalbibliotekets bildesamling.
File:Årdal kirke (2016).jpg|Årdal kirke fotografert i 2016 
Fil:Hæreidselvi river, Årdalstangen, Norway - 2015-08-23.jpg|Hæreidselvi på Årdalstangen
Fil:Sogn Aardalstangen IMG 0097.JPG|Årdalstangen mellom Sognefjorden og det 9&nbsp;km lange Årdalsvatnet. Tangen er administrasjonssentrum i Årdal kommune og utskipningshavn for Hydro Aluminium/Årdal verk.


## Referanser
Svein Erik Paulsen

**Svein Erik «Spiker'n» Paulsen** (født 1946) er en norsk tidligere proffbokser. Han bokset i vektklassen super fjærvekt.

Paulsen innledet karrieren ved å bli norsk juniormester i 1962. Han ble norsk seniormester i 1964, 1966, 1968, 1969, 1970 og 1972 og nordisk mester i 1967 og 1970. Han vant kongepokalen i 1970. Han var OL-deltager i 1972 der han oppnådde en femteplass i lettvekt.

Paulsen var profesjonell 1973–1978. Han bokset 25 kamper som proff, 21-2-1 (5 KO).    
I 1974 ble Paulsen Norges første europamester i proffboksing da han beseiret Lothar Abend. Paulsen gjorde totalt fire forsvar av sin EM-tittel.
I 1975 utfordret han Alfredo Escalera om WBC-tittelen, men tapte via TKO i 9. runde. 

Beste motstandere: Alfredo Escalera, Lothar Abend, Antonio Puddu, Ugo Poli, Arnold Taylor.

Paulsen var på sitt beste rangert som nr. 2 i verden av Ring Magazine. I 1974 ble han tildelt Olavstatuetten.

## Referanser


## Eksterne lenker
*
Sonja Lid

**Sonja Boeck Lid** (født 1933) er en norsk forfatter og skuespiller.

## Liv og virke
Hun debuterte på scenen i *Helter og granater* og ble med på revyer i Eydehavn. Derpå fulgte hun sine foreldre til India, før hun tilbake i Norge fikk plass ved Teaterhøgskolen der hun traff sin kommende ektemann, skuespilleren Lars Andreas Larssen.  Etter fullført utdanning fikk hun og Larssen jobb ved ved Rogaland Teater i Stavanger, der de jobbet fra 1959 til 1962. 

Sammen startet de i 1962 Fredskontoret i Stavanger. De fikk blant annet Linus Pauling og kone til Norge. Kontoret varte i rundt 10 år. Jubileumsboken *I strid for fred. Fredskontoret 1962-72* ble utgitt av Norges Fredsråd i 2012.

Sonja Lid spilte blant annet i to filmer på midten av 1950-årene, ''Bedre enn sitt rykte'' og ''Roser til Monica'', og var med i hørespill på NRK.  Hun skrev også filmens slagertekst, med samme navn, sammen med Bjørn Bergh-Pedersen.

## Slekt og venner

Sonja Lid er fra Lødingen i Nordland og mor til forfatteren Vetle Lid Larssen og filmskaperen Gaute Lid Larssen, som hun har fra ekteskapet med skuespiller Lars Andreas Larssen. Hun het da Sonja Lid Larssen.

Hun er etterkommer av flere kjente Boecker, som den danske Cæsar Læsar Boeck som flyttet til Kongsberg tidlig på 1800-tallet og havnet på Stortinget

*Cæsar Læsar Boeck (1766–1832) trelasthandler i Kragerø, gift tredje gang i 1804 med Anna Cathrine Margrethe Peckel (1786–1808).
**Carl Wilhelm Boeck (1808–75) gift med Louise Christense Barth (1804–82).
***Kristiane Sofie Rogstad Boeck (1833–73) gift med biskop i Bjørgvin Johan Willoch Erichsen (1842–1916).
****Kristiane Boeck Erichsen (1873–1962) gift med Frederik Carl Hansen (1871–1923), konsul og tilsatt på Solskinna Bruk.
*****Mathilde Sofie Boeck (1904–99), til Arendal, gift med Hallvard Lid (1904–92), fylkeslege i Aust-Agder.
******Sonja Boeck Lid gift i 1959 med skuespiller Lars Andreas Larssen (1935–2014) 
*******Vetle Lid Larssen (1960–), forfatter, sambo med journalist Tonje Steinsland
*******Gaute Lid Larssen (1965–), filmskaper

## Bibliografi
* *Vår nakne virkelighet* – dokumentarisk med skjønnlitterære innslag (1972)  
* *Reisen mellom latter og gråt* – dokumentarisk med skjønnlitterære innslag (1974) 
* *I begynnelsen er kroppen* – dokumentarisk med skjønnlitterære innslag (1978) 
* *Det hvite mørke* – en bok om samliv (1980) 
* *Samliv* – sammen med Sidsel Mørck, medforfatter og redaktør (1984) 
* *9191 Fjordbakken* – (1985)
* *Istiden er rød* – (1987)
* *Kristianes reise: et kvinneportrett 1833-1873* – Emilia forlag (2005). Om Kristiane Sofie Rogstad Boeck (1833–73), oldemor til Sonja Lid (se slektstre).
* *Kjærlighetens ville veier og våtmarkene* – noveller (2021)

## Referanser


## Kilder
*Presentasjon av Sonja Lid i Forfatterkatalogen på Forfattersentrums nettsider

## Eksterne lenker
*
Virkelighet

**Virkelighet** omfatter vanligvis alt som er håndgripelig og sant eller det som eksisterer i verden, i motsetning til fantasier, abstrakte ideer og det som er falskt og usant. Virkeligheten er imidlertid et relativt begrep som blir behandlet og diskutert i idéhistorien og filosofien, særlig i ontologien, det vil si læren om hvordan virkeligheten faktisk arter seg. Den dagligdagse oppfatning og opplevelse av virkeligheten som et system av ting, er ifølge filosofien strengt subjektiv, men ved hjelp av vitenskapelige metoder kan man oppnå et metafysisk verdensbilde. Resonnement og empiri som er vitenskapelig behandlet i idéhistorien, gir et bilde av virkeligheten som er så nyansert og korrekt som det lar seg gjøre. 

## Virkelighetsbegrepet i filosofien
Moderne filosofi har ulike retninger. Virkeligheten beskrives ifølge Thomas Kuhn i lys av det paradigme som vi befinner oss i. Våre resonnementer farges av våre erfaringer og den situasjon som oppstår når vi gjør nye erfaringer. Vi tilegner oss ifølge språkfilosofene kunnskap gjennom et filter fra miljø og tidligere erfaringer. En sentral representant for denne teorien er Ludwig Wittgenstein. Han hevdet at språket utgjør det største hinder for å kunne beskrive virkeligheten, siden vi ikke kan beskrive fenomener som det ikke finnes ord for. Andre teorier hevder at virkeligheten er slik som vi oppfatter den. En representant for disse såkalte fenomenologene er Martin Heidegger, som i sitt hovedverk Væren og tiden plasserer mennesket i sentrum av verden. Han beskriver mennesket som produkt av sin tid og sin væren, og at virkeligheten dermed ikke kan være noe mer eller mindre enn vår opplevelse av verden. 

## Se også
*Ding an sich
*Epistemologi (erkjennelsesfilosofi)
*Eksistensialisme
*Essensialisme
*Faktum
*Fantasi
*Forklaringsmodell
*Logikk
*Materialisme
*Metafysikk
*Nominalisme
*Ontologi
*Naturvitenskap
*Realisme (erkjennelsesteori)
*Realisme (ontologi)
*Sannhet
*Type/ting-distinksjon
*Universaliestrid
*Verden
*Verdensbilde
*Virkelighetsbrist
*Virtuell virkelighet

## Eksterne lenker
* Søk på ordet «virkelighet» i norske ordbøker: 
* Oppslagsordet «virkelighed» i ''Ordbog over det danske sprog''
Alexander Stewart, 1. jarl av Buchan

**Alexander Stewart, 1. jarl av Buchan**, også kjent som *Alexander Buchan*, gælisk *Alisdair Mor mac an Righ*, men mest kjent under sitt beryktede kallenavn «Ulven fra Badenoch» (født 1343, død 24. juli 1394), var en skotsk prins og den første jarlen av Buchan i den andre opprettelsen av denne tittelen fra 1382 og til hans død. Han var også justiciar av nordlige Skottland, men ikke effektiv sådan. Alexander var den fjerde sønnen til kong Robert II av Skottland og dennes første hustru Elizabeth Mure av Rowallan. Han var bror til kong Robert III av Skottland og Robert Stewart, 1. hertug av Albany.

Et eksempel på Alexanders hensynsløshet var at han satte skogen i Rothiemurchus i brann for å drive ut dådyr og villsvin slik at det var lettere å jakte på dem. Ettersom hans hustru Euphemia Leslie, hertuginne av Ross, var barnløs forsøkte han å kvitte seg med henne til fordel for en elskerinne ved navn for Mariota Athyn. Da den forsmådde hustru klagde til kirken, fikk Alexander en sterk reprimande fra biskopen i Moray som krevde elskerinnen fjernet, noe som gjorde Alexander rasende. 

Han startet sin hevnakt mot biskopen som knapt hadde sett sitt sidestykke sammen med en bande av «wild, wykked Heland-men» ved å plyndre kirkegods og ble da øyeblikkelig bannlyst av kirken. Alexander brente da ned byen Forres og noen uker senere red ham mot Elgin. Den 17. juni 1390 tok han hevn ved å brenne ned to klostre, katedralen og den kongelig burgh i Elgin, foruten Maison Dieu Hospital og en sognekirke. Folk i Elgin måtte flykte ut i skogen. Hans bror kong Robert III, nettopp kronet som konge var rasende over at hans autoritet ble utfordret på en slik skandaløs måte og beordret ham å betale for reparasjonene av sine forbrytelser.

Han skal motvillig ha betalt erstatning under kongens vaktsomme blikk og da kongen mente at han hadde forbedret seg ble han tilgitt (*pardon*) og ble mottatt tilbake i kirken, men etter sigende var hans forbedring bare av midlertidig art.

Alexanders tilnavn fikk han på grunn av sin beryktede grusomhet og grådighet. Tilnavnet har også blitt tilegnet på grunn av en tegning av dyr i sitt våpenskjold, «et passende emblem for terrorist fra middelalderen,» i henhold til forfatteren Leonella Longmore. 

«Hans ville bedrifter har satt forestillingsevnene i flammer hos forfattere gjennom tidene. Ikke alle er enige i bildet av en ulv som er halvt menneskelig og halvt bestialsk baron, beskrevet som en mann av stor størrelse, voldsomt dekorert og med flagrende kullsvart hår og skjegg. I den vanlige episke tradisjonen var han alltid i skinnende rustning på en obligatorisk svart hest og omgitt av livvakter rustet med spyd.»

Alexander døde i 1394 og ble gravlagt i katedralen i Dunkeld i Perthshire. Hans sarkofag har et lokk dekorert med en liggende steinfigur i rustning, et av de få skotske kongelige monumenter som har overlevd middelalderen. Han etterlot seg kun en sønn utenfor ekteskap, Alexander Stewart, jarl av Mar, en mann som ble beryktet i eget navn.

## Referanser
Arnulf Paulsen

**Arnulf «Høggern» Paulsen** (født 1949) er en norsk bilopphugger og musiker. Paulsen var med på å starte Vazelina bilopphøggeri i 1973 og var trommeslager i rock/underholdningsbandet Vazelina Bilopphøggers.

Paulsen var den eneste i Vazelina Bilopphøggers som faktisk har vært bilopphugger, skjønt gitarist og låtskriver Eldar Vågan har hatt sommerjobb i huggeriet til Paulsen.

## Album med Vazelina
* *[[24 timers service]]* (1980)
* *[[Slitin i knea]]* (1981)
* *[[Blå lys]]* (1982)
* *[[På tur]]* (1983)
* *[[Fem fyrer med ved]]* (1984)
* *[[5 års jubileum]]* (1985)
* *[[Musikk tel arbe']]* (1986)
* *[[Gå for gull!]]* (1987)
* *[[Tempo (album)|Tempo]]* (1989)
* *[[Full behandling]]* (1990)
* *[[11 år uten kvinnfolk]]* (1992)
* *[[Rock-A-Doodle (album)|Rock-A-Doodle]]* (1994)
* *[[Gammel Oppland]]* (1994)
* *[[Hææærli' på toppen ta væla]]* (1996)
* *[[Hjulkalender]]* (2000)
* *[[Bedre hell' all medisin!]]* (2005)
* *[[Bensin på bålet]]* (2007)

## Roller i filmer & TV-serier
* *[[Vazelina Bilopphøggers Show]]* (1982) (som seg selv)
* *[[Fifty-Fifty (1982)|Fifty-Fifty]]* (1982) (birolle som bilopphøgger)
* *[[Musikk tel arbe']]* (1986) (som seg selv)
* *[[Rock-A-Doodle (film)|Rock-A-Doodle]]* (1992) (som grisen «Skaus»)
* *[[Vazelina Hjulkalender]]* (2000) (som seg selv)
* *[[Sigurd og Ronny]]* (2003) (birolle som seg selv)
* *[[Vazelina Bilopphøggers Rett og slett!]]* (2004) (som seg selv)

Paulsen har også den norske stemmen til Mulle Mekk, hovedpersonen i en serie PC-spill for barn.. Paulsen spilte Mulle i de tre første spillene, før rollen gikk videre til Svein Erik Brodal.

## Referanser


## Eksterne lenker
*
HTPC

En **[[hjemmekino]]-PC**, bedre kjent ved den engelske forkortelsen **HTPC** (*home theatre personal computer*), er en PC som er beregnet for bruk til visning av film eller fjernsyn. Dette er ikke en spesifikasjon som stiller krav til maskinvare eller programvare, men en betegnelse på en PC hvis hovedoppgave er å spille av media.

## HTPC som kilde
Tradisjonelt har selvstendige spillere og dekodere vært brukt som kilde for media i hjemmet. Satellittdekodere, VHS-spillere, DVD-spillere og Laserdisc-spillere har lest og formidlet signalet til skjerm og lydanlegg. Etter hvert som PC-ens inntog i samfunnet har ført til lavere priser og høyere kvalitet innen lyd- og bildeteknologi har PC-en vist seg som en effektiv, kraftig og allsidig medieprosessor. En PC kan ofte gjøre alt det enhver spiller og signalmottaker kan, ofte til lavere pris og i de aller fleste tilfeller levere større valgmuligheter som kan gi deg et bedre sluttresultat.

En HTPC vil kunne lese og spille av de aller fleste aktuelle signalkilder i tillegg til den selvfølgelige støtten for materiale lagret på harddisk og nettverksressurser som IPTV og delt media. Med et moderne skjermkort kan man også behandle og skalere video til et hvilket som helst behov tilpasset skjermens inngang, når det gjelder sideforhold, oppdateringsfrekvens og oppløsning (for eksempel HDTV-standardene). Dette kan gjøre PC-en til en alt-i-ett-boks som erstatter spillere og den kan brukes som en fullgod erstatning for en selvstendig videoprosessorer.

## Maskinvare
Det finnes ingen formelle krav til hva slags maskinvare som kreves av HTPC, men en vil ofte finne:
*Støtte for TV-funksjonalitet (tuner for satellitt, kabel, bakkesignal)
*Skjermkort med maskinvaredekoding av video i høy kvalitet og digital utgang (DVI, HDMI)
*Lydkort med digital utgang (S/PDIF)
*Fjernkontroll
*Liten av størrelse og stille i bruk (stil og utseende som en vanlig hjemmekinokomponent)

## Programvare
Det finnes ingen krav til hva slags programvare som definerer en HTPC, men siden man i hovedsak vil navigere i systemet med en fjernkontroll finnes det spesiallaget programvare, blant annet:
*Windows XP Media Center Edition (selvstendig)
*MythTV (Linux)
*TVedia (Windows)
*MediaPortal (Windows)
*Kodi Entertainment Center (Multiplattform)

## Eksterne lenker
* Media Center PC Mach4 site HTPC News and Information.
Skjønnhet

**Skjønnhet** eller **vakkerhet** er en beskrivelse av eller egenskap ved en person, et sted, en gjenstand, et kunstverk, en idé og annet som gir en sanseopplevelse av behag, mening eller tilfredsstillelse. Skjønnhet er studert som en del av estetikk, filosofi, sosiologi og kulturhistorie. 

Ordet skjønnhet kan på norsk også brukes om en vakker kvinne. En «ideell skjønnhet» er en person som blir beundret eller har et vesen eller karaktertrekk som innenfor en bestemt kultur blir betraktet som vakkert. Et antall historiske enkeltpersoner har blitt kulturelle skjønnhetsikoner, eksempelvis dronning Kleopatra, Helena fra Troja («Den skjønne Helena»), filmskuespilleren Marilyn Monroe og andre glamourmodeller.

Den individuelle, subjektive erfaringen av «skjønnhet» omfatter ofte tolkningen av selvstendige «helheter» som å være i balanse og harmoni med naturen, noe som kan føre til følelser av tiltrekning og velvære. *Beauty is in the eye of the beholder*, «Skjønnhet er i øynene på den som ser», er et gammelt engelsk ordtak som for å uttrykke denne forestillingen. Skjønnhet kan også fremkalle en opplevelse av positiv refleksjon over meningen med ens egen eksistens og tilværelse. Et «skjønnhetsobjekt» er alt som avslører eller gir gjenklang til en personlig mening.

I et moderne mediesamfunn preget av en seksualisert, visuell populærkultur og en ekstrem indvidualisme, kan vektlegginga på enkeltmenneskers utseende føre til et «skjønnhetstyranni» der jakten på det «perfekte», som forandrer seg med skiftende moter, blir overdrevent viktig.

## Se også
* Estetikk
* Ideal
* Idyll
* Erotisk kapital
* Skjønnhetskonkurranse
* Fysisk attraktivitet
* Sex appeal

## Referanser


## Eksterne lenker
* 
* Nrk.no om hjernens sans for estetikk
* Digitalkopi av Erling Lars Dales ''unnskapens tre og kunstens skjønnhet : om den estetiske oppdragelse i det moderne samfunn'' (Gyldendal, 1991)
*  Digitalkopi av Jean Lacostes ''Idéen om det skjønne'' (Forsythia, 1997)
* Digitalkopi av Naomi Wolfs ''Skjønnhetsmyten : hvordan forestillinger om skjønnhet blir brukt mot kvinner'' (Tiden , 1992)
* ''Aftenposten innsikt'' 2012 om skjønnhetsidealer
* NRK skolefjernsyn 1979 om skjønnhetsidealer gjennom tidene
Outlook Express

**Outlook Express** er et program utviklet av Microsoft og følger med Internet Explorer. Outlook Express er en epostklient som er gratis («freeware»). Programmet kan benyttes til å lese- og sende meldinger både via e-post og diskusjonsgrupper («news»). Outlook Express er et internettbasert e-postprogram, og kan benytte protokollen POP3 eller IMAP for å hente post fra en «postkontormaskin» og protokollen SMTP for å sende post. Programmet har også støtte for katalogtjenesten LDAP3. 
Nyeste versjon av Outlook Express er nå 6.0. Microsoft kommer ikke til å lage nyere versjoner av Outlook Express.

## Eksterne lenker
*
Close Erase

**Close Erase** er en norsk jazzgruppe, bestående av Per Oddvar Johansen trommer, Ingebrigt Håker Flaten bass og Christian Wallumrød piano.  Deres musikk er eksperimentell fusion, inspirert av bl.a. Paul Bley og Svein Finnerud. De første to utgivelser var *Close erase* (1996) og *No.2* (1999) på NorCD, og produsert av Audun Kleive. Deres tredje *Dance this* (BP Records, 2002) avstedkom nominasjon til Spellemannprisen og ble fikk god omtale bl.a. av The Wire. Fjerde utgivelse er *Sport rocks* (Jazzaway, 2006), med en stadig mer hardtsvingende og elektronisk stil à la Supersilent.

## Eksterne lenker
* 
* peroddvar.no/closeerase
Norges offisers- og spesialistforbund

**Norges offisers- og spesialistforbund** (**NOF**), tidligere **Norges Offisersforbund**, er et fagforbund som organiserer offiserer og spesialister, samt personell under utdanning i Forsvaret og forsvarssektoren. NOF er tilsuttet Landsorganisasjonen (LO) og LO Stat.

Den første lokalavdelingen i NOF ble stiftet i Artilleriregimentets lokaler på Akershus festning i Christiania 24. oktober 1847. Forbundet ble stiftet som et landsomfattende forbund 7. februar 1896. Navnet var da Den norske landsunderoffisersforening. Forbundet sluttet seg til LO i 1961.

NOF skal arbeide for å styrke Forsvaret og dets rolle i det norske samfunn. Forbundet arbeider for å fremme felles økonomiske, sosiale og faglige interesser for militært tilsatte, elever og lærlinger i Forsvaret. Forbundet er fritt og partipolitisk uavhengig. NOF gir ut fagbladet *[[Befalsbladet]]* fire ganger i året.

Staale Idar Reiten er forbundsleder, valgt inn fra oktober 2025. Arne-Markus Svendsen ble valgt som nestleder fra okt 2025.

Torbjørn Bongo var forbundets leder fra 2016 til sin død i 2025, med nestleder Tor Egil Vangstad fra 2018.

## Forbundets organer
* **Landsmøtet** er forbundets øverste organ, og avholdes hvert fjerde år.
***Landsstyret** er forbundets nest øverste organ. Landsstyret består av 15 valgte medlemmer, og møtes normalt to ganger i året.
***Forbundsstyret** består av forbundsleder, nestleder og fire andre valgte medlemmer, og møtes normalt 6-8 ganger i året.
***Lokalavdelingene.**
***Kontrollkomiteen** består av tre medlemmer.
***Pensjonistutvalget**.
*Kadettene ved krigsskolene organiseres i NOFs kadettutvalg (**NOFKA**).
***NOF Ung** er forbundets organ for unge medlemmer.

## Se også
* Krigsskoleutdannede offiserers landsforening
* Befalets Fellesorganisasjon

## Litteratur
* Paul Engstad *Norges offisersforbund 100 år : 1896–1996*
* Dag Leraand *125 år ved fronten – Norges offisers- og spesialistforbund 1896–2021*, NOF, 2022.

## Referanser


## Eksterne lenker
* 
* 
*  NOFs vedtekter 2018-2022
Isglem

**Isglem** (etablert 1987) er en norsk musikkduo, bestående av Karl Seglem (saksofon og bukkehorn) og Terje Isungset (perkusjon og munnharpe).  Dens folkemusikk- og frijazz-baserte uttrykk innebærer uvanlig mye improvisasjon og har gitt duoen et pioner-stempel.  På NorCD har de gitt ut *Rom* (1991) med opptak fra Lien Grendehus på Geilo, *To steg* (1992), *Null G* (1996) og *Fire* (2003).  Med Mark O'Leary turnerte de Irland i 2002.  De har flere nasjonale turneer i regi av Rikskonsertene.

## Eksterne lenker
* 
*  puls.no om *Fire*
Thomas «Rocco» Hansen

**Thomas Rocco Hansen** (født 1982), egentlig **Erwin Johan Georg Wedel**, er en norsk tidligere pornoskuespiller og -produsent og stripper.

Som 20-åring fikk han sølv i NM i striptease. Fra 2004–2007 produserte han sine egne pornografiske filmer. Han ble pornografisk filmet med russejenter i 2004. Filmen *Rocco og russen* solgte i  eksemplarer. Med en høy medieprofil bidro han i en periode til å gjøre porno stuerent i mange guttemiljøer. Han hevder selv å være blitt truet på livet av flere interessegrupper, og den høyeste dusøren på livet hans er ifølge ham selv på &nbsp;NOK og ble omtalt i *[[Dagbladet]]*.

Rocco viste i 2007 filmen *The Apprentice*, som han selv har regissert og produsert, i en privat visning på Frogner kino, som var første gang en pornofilm ble vist på norsk kino. Ifølge kinosjefen var de ikke klar over at det var denne typen film som skulle vises, og de ble lurt.

Amandapris-vinner John Sullivan har laget dokumentaren *[[Pornostjerne?]]* om Thomas Rocco Hansen. Filmen stiller spørsmål ved Roccos nesten idol-lignende status i visse guttemiljøer, samt hvorfor russejenter stiller opp i filmene hans. I filmen utleverer miljøet seg selv og avglorifiserer og avmytologiserer pornoen og Hansen. Hovedpersonen, hans tidligere kjæreste, kaller ham korttenkt og uten sosial intelligens, og hun hadde selv ikke tenkt gjennom konsekvensene av sine valg. Dokumentaren bidro til at han mistet mye anseelse i russemiljøer.

I 2004 filmet han et ran av en Synsam-butikk på Aker Brygge, noe som førte til opptreden i Fredrik Skavlans program *[[Først & sist]]*. Hansen hadde en gjesterolle i såpeserien *[[Hotel Cæsar]]* i 2005.

Etter at Rocco sluttet i pornobransjen i 2007, har han tiltrukket seg lite oppmerksomhet i offentligheten. I august 2011 meldte VG at han ville satse på en karriere som FrP-politiker. I februar 2015 deltok han i debattprogrammet *[[Trygdekontoret (TV-program)|Trygdekontoret]]* under navnet Werner Wedel.

## Referanser


## Eksterne lenker
*
FONTS - Forening for norsk tegnspråk

:*FONTS er omdirigert hit. Se også [[font]]er*

**FONTS - Forening for norsk tegnspråk** ble stiftet i juni 2006 av både døve og hørende, førstespråksbrukere og andrespråksbrukere og er åpent for alle som har kunnskap om og/eller interesse i tegnspråk. Foreningen er en non-profit organisasjon med idealistisk målsetting om å styrke viten om og status av norsk tegnspråk i Norge.

## Styreledere
* 2006–2013: Sonja Erlenkamp
* 2013–2016: Paal Richard Peterson
* 2016–2020: Hege R. Lønning
* 2020–: Truls S. Yggeseth

## Referanser


## Eksterne lenker
* FONTS offisielle hjemmeside
Continental

**Continental** er et navn brukt på flere selskaper.

* Continental AG: Tysk konsern kjent for produksjon av gummivarer og bildekk.
* Continental Aircraft Corporation: Amerikansk flyprodusent.
* Continental Airlines: Amerikansk flyselskap.
* Continental Copters Inc.: Amerikansk helikopterprodusent.
* Hotel Continental: Hotell i Oslo.
* Continental Inc.: Amerikansk flyprodusent.
* Continental Motors
* Continental (plateselskap): Et tidligere norsk plateselskap
Berit Opheim

**Berit Opheim** (født 1967) er en norsk sanger, komponist og kveder, kjent fra flere innspillinger med folkemusikk.

Hun er utdannet ved Bergen Musikkonservatorium (1987–90) og Norges musikkhøgskole (1990–92), og har siden 1992 arbeidet ved Ole Bull-akademiet på Voss, samt hatt engasjement hos NTNU og Norges musikkhøgskole.

Opheim var frontfigur i Orleysa (flere utgivelser), solist i Bergen Domkantori (utgivelse 1990). Opptak av kveding fra Urnes stavkirke resulterte i hennes debut *Eitt steg* (NorCD, 1996) som ga Spellemannprisen-nominasjon i klassen folkemusikk. Et mangeårig engasjement for historie resulterte i boken *Solè mi sela* (Ole Bull-akademiet, 1996), en samling tekster fra Voss. Hun har ledet Småkvedarane fra Voss frem til utgivelse (NorCD, 1998) og ellers vært aktiv i . Sammen med fiolinist Nils Økland og bassisten Bjørn Kjellemyr startet hun i 1998 trioen BNB. De ga ut *Ein song for dei utsungne stunder* (2L, 2005) med egne komposisjoner. Ellers har hun medvirket på flere utgivelser med Utla.

Hun har vært solist med samtidsmusikkorkesteret BIT20 ved flere anledninger, vunnet Landskappleiken, hatt rollen som *Månefruva* i oppsetningen av Tryllefløyten i folkemusikk-versjon, med Rikskonsertene (2004) og vunnet Gammleng-prisen i klassen folkemusikk i 2003. I 2006 hadde hun flere forestillinger med bandet bandet Sullekoppane som består av Ole Hamre og Yngve Ådland.

Hun var solist i bestillingsverket til Dei nynorske festspela 2006, *Ny rørsle* av Karl Seglem.
Hennes andre egne utgivelse er *Den blide sol* (NorCD, 2007) med organist Sigbjørn Apeland i opptak fra Voss kirke. For albumet ble hun nominert til Spellemannprisen 2007 i klassen folkemusikk/gammaldans. I 2019 ga hun ut albumet *Tidekverv* med Benedicte Maurseth, Rolf Lislevand og Håkon Stene og ble for det nominert til Folkelarmprisen 2019 i åpen klasse. I 2023 ble hun tildelt Hilmarprisen, en norsk pris for «fremme av interessen for og utbredelsen av norsk tradisjonsmusikk og folkemusikk».

## Referanser


## Eksterne lenker
* 
* biografi fra Norsk Musikkinformasjon